Diari Oficial de la Generalitat Valenciana


Sumari del DOGV 5625, del 24-10-2007 (2007/12976)

RESOLUCIÓ de 20 de març de 2007, del director general de Seguretat industrial i Consum, per la qual es concedix el distintiu públic de confiança en línia a l'Associació per al Foment del Comerç Electrònic Empresarial.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5625

Data del DOGV
:   24-10-2007

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2007/12971


Data del document
:   20-03-2007

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * promoció del comerç
    * marca de qualitat
    * venda a distància
    * empresa privada
    * reglamentació comercial

RESOLUCIÓ de 20 de març de 2007, del director general de Seguretat industrial i Consum, per la qual es concedix el distintiu públic de confiança en línia a l'Associació per al Foment del Comerç Electrònic Empresarial. [2007/12779]  
Vista la sol·licitud presentada per José Luis Colvée Millet, en representació de l'Associació per al Foment del Comerç Electrònic Empresarial (ANETCOM), amb data d'entrada en el Registre d'esta conselleria de 29-9-2006, mitjançant la qual se sol·licita l'atorgament del distintiu de confiança establit en el Reial Decret 1.163/2005, pel qual es regula el distintiu públic de confiança en els servicis de la societat de la informació i de comerç electrònic, així com els requisits i el procediment de concessió, i tenint en compte els següents   
Antecedents de fet  
1. Efectuat el requeriment pertinent, ANETCOM n'esmenà la sol·licitud mitjançant escrit amb data de registre d'entrada en esta conselleria de 30.10.2006, d'acord amb el que s'ha establit en l'article 71 de la Llei 30/1992, de Règim Jurídic de les Administracions Públiques i del Procediment Administratiu Comú.  
2. Mitjançant escrit de data 11.10.2006 es va trametre comunicació al Consell de Consumidors i Usuaris perquè informara, en el termini d'un mes, si ANETCOM havia acomplit el tràmit disposat en l'article 6 del RD 1.163/2005, i esta Direcció General no ha rebut cap resposta.  
3. A fi d'acomplir el tràmit d'informe establit en l'article 11.2 del RD 1.163/2005 es trameteren sengles comunicacions a la Secretaria d'Estat de Telecomunicacions i Societat de la Informació (a partir d'ara, SETSI), del Ministeri d'Indústria, Turisme i Comerç, i a la Comissió de Cooperació de Consum de l'Institut Nacional de Consum, en data 30.11.2006.  
4. La SETSI va enviar informe a esta Direcció General en data 12.1.2007.  
5. La Secretaria de la Comissió de Cooperació de Consum va trametre informe a esta Direcció General en data 6.2.2007, en què indicava que el «codi de confiança en línia» promogut per ANETCOM ha sigut sotmés a tràmit d'audiència de l'esmentada Comissió i adjuntava les al·legacions formulades a l'efecte per les comunitats autònomes de Madrid i Andalusia.  
6. Rebuts els informes anteriors i a fi d'acomplir el tràmit d'audiència establit en l'article 84 de la Llei 30/1992, esta Direcció General ha concedit a ANETCOM un termini de 10 dies perquè incorpore al «codi de confiança en línia» les consideracions establides en l'escrit de data 19.2.2007.  
7. D'acord amb el que s'ha establit en l'escrit de 2.3.2007 i dins del termini de 10 dies indicat anteriorment, les consideracions han sigut tingudes en compte per ANETCOM, que les ha incorporades al text definitiu del «codi de confiança en línia».  
Fonaments de dret  
1. És competent per a resoldre el present procediment el director general de Seguretat Industrial i Consum, d'acord amb el que s'ha establit en l'article 10 del RD 1.163/2005 i en l'article 12 del Decret 184/2004, del Govern Valencià, pel qual s'aprova el Reglament Orgànic i Funcional de la conselleria d'Empresa, Universitat i Ciència.  
2. L'article 4.2 del Decret 1.163/2005 establix els continguts mínims que han de tenir els codis de conducta que regula, continguts que complix el «codi de confiança en línia» proposat per ANETCOM. Així, en el codi s'establixen garanties concretes que milloren o incrementen les reconegudes als consumidors i usuaris per l'ordenament jurídic. Entre les més significatives, i dins de l'àmbit de la informació general a subministrar, podem destacar que les empreses adherides al codi d'ANETCOM hauran de facilitar les adreces i formes de contacte de tots els establiments permanents i els seus responsables, no només d'un d'estos com establix la Llei 34/2002, així com els horaris comercials d'atenció i la cobertura geogràfica; en l'àmbit del procés de contractació, les empreses adherides informaran sobre les condicions generals de la contractació abans d'iniciar-se el procés de compra, identificant-les clarament com a tals, i hauran de ser acceptades per separat i de forma independent per l'usuari; en el mateix àmbit, el termini per a l'exercici del dret de desistiment s'amplia a deu dies si l'empresa complix els deures legals d'informació i a quatre mesos si no els complix.  
Respecte de la inclusió d'un sistema de resolució extrajudicial de conflictes dels establits en l'article 7 del RD 1.163/2005, el codi establix una prelació de procediments a utilitzar obligatòriament per les parts per a resoldre els conflictes (negociació entre parts, mediació de la Junta Arbitral de Consum, sotmetiment a arbitratge), i afavorix la utilització de mitjans de resolució de controvèrsies en línia.  
Dins dels compromisos específics que els prestadors adherits assumixen en relació amb els problemes concrets plantejats als consumidors i usuaris del sector, podem destacar, en l'àmbit de la gestió documental, que tots els contractes i textos legals tindran una versió digital, optimitzada per a la seua visualització en pantalla i impressió en paper. L'empresa haurà d'arxivar la documentació corresponent a la contractació almenys durant cinc anys; en l'àmbit de seguretat en el pagament l'empresa haurà d'operar amb una plataforma de pagament que permeta l'encriptació de les dades.  
3. L'article 6 del RD 1.163/2005 exigix la participació del Consell de Consumidors i Usuaris en l'elaboració del «codi de conducta». Este precepte establix que és condició necessària per a la seua aprovació que l'esmentat Consell no emeta un informe desfavorable sobre este en el termini d'un mes des que l'entitat promotora li ho haguera sol·licitat. D'acord amb el que s'ha establit en l'antecedent de fet número 2, es considera acomplit este tràmit.  
4. L'article 8 del RD 1.163/2005 establix l'obligació que els codis de conducta incloguen procediments d'avaluació independents per a comprovar el compliment de les obligacions assumides pels prestadors de servicis adherits i establir un règim sancionador adequat, eficaç i dissuasiu. Esta exigència s'acomplix en el codi d'ANETCOM mitjançant la creació de la secretaria, òrgan imparcial i independent, que serà l'encarregat de vetlar pel compliment del codi i sancionar els incompliments de les empreses.  
5. El compliment del tràmit d'informes preceptius exigits per l'article 11 del RD 1.163/2005 el portà a cap esta Direcció General, d'acord amb el que s'ha disposat en els antecedents de fet números 4 i 5. La SETSI realitzà diverses consideracions en relació amb una sèrie d'articles del codi, i en el seu informe s'han indicat aspectes a modificar en una sèrie d'àmbits, qüestions que s'exigixen en la legislació vigent, fonamentalment en la Llei 34/2002, de Servicis de la Societat de la Informació i de Comerç Electrònic (LSSI) i en la Llei 59/2003, de Firma Electrònica. Algunes d'estes consideracions s'han enviat a ANETCOM en el tràmit d'audiència indicat en l'antecedent de fet número 6, i han sigut incorporades al text definitiu del codi.  
6. Dins de la contestació que a esta Direcció General realitzà la Comissió de Cooperació de Consum, es van rebre les al·legacions que havien realitzat al seu si les distintes comunitats autònomes. La Junta d'Andalusia, mitjançant el seu informe d'11-1-2007, i la Comunitat de Madrid, mitjançant el seu informe de 16-1-2007, posaren de manifest una sèrie de qüestions, formals i substantives, algunes de les quals també han sigut enviades a ANETCOM a través del tràmit d'audiència. Estos aspectes també han sigut corregits en la versió definitiva del codi.  
En virtut de tot l'anterior, resolc:  
Concedir el distintiu públic de confiança en línia regulat en el RD 1.163/2005 a l'Associació per al Foment del Comerç Electrònic Empresarial (ANETCOM).  
Contra la present resolució, que no posa fi a la via administrativa, es podrà interposar recurs d'alçada davant el secretari autonòmic d'Empresa, en el termini d'un mes, comptat des de l'endemà de la publicació en el Diari Oficial de la Comunitat Valenciana (DOCV), de conformitat amb el que s'ha disposat en els articles 107, 114 i 115 de la Llei 30/1992, de Règim Jurídic de les Administracions Públiques i del Procediment Administratiu Comú.  
València, 20 de març de 2007.- El director general de Seguretat Industrial i Consum: Carlos Mazón Guixot.